text:
Føroysk Trúarverja – vernd teirra, ið misskilja
Tað eru afturvendandi gestir í føroysku miðlunum har mann sær kristin verja trúgv sína. Sjálv nevndar “apologetikkarar” rópa hart um váa gudloysinga og um tann sekulera hóttanina ímóti tí kristnu trúnni, og ikki minst hóttanina ímóti nútímans kristnum samfeløgum – tó heitið sjálvt er bert nakað, ið viðvíkur Vatikanið. Samstundis vísa apologetikkararnir á pseudovísindaligar fatanir, ið eru grundaðar á teirra trúgv um fornaldar jødiskar sagnir, tó við ongum prógvum ella próvførslum, men teir halda tað er verulig vísund og prógv fyri teirra uppáhald, at tann almáttuga, alvitandi og algóða gudavera er til! Síðan verða fólk uttan trúgv lýst, sum sek í nærum øllum hópmorðum tey síðstu 100 árini, og hetta er samandrátturin av hvat Føroysk Trúarverja er. Tú hugsar óivað, at hetta er ørvitistos? Hetta er bert byrjanin…
Tann gudleysa støðan er, sum oftast fyri skotum hjá trúarverjuni, ella tað er nærmast tað einasta, sum skriva verður um. Fyri at siga tað beinavegin, so er tað ikki tí at støðan skal vera kritikk fyriuttan, (eisini ein trúarverju miskiljing) men kritikkurin sjálvur er ikki annað enn høpisleysar samanblandingar ímillum gudloysi og nasistar, og komunistar. Og Lóg Godwins allarhelst gloymd. Onki ítøkiligt verður lagt fram! Tað vil siga, at flestu apologetikkarirnir gera tað niðurstøðu at gudloysi er grundin til ræðuleikanir hjá nasistunum og teimum anti-átrúnaðarligu atløgum undir teimum kommnistisku stýrunum. Tí eftir fávitskutu og snævuskygdu fatanini hjá apologetikkarunum, so eru gudloysingar uttan menniskjaslig virðir og samkenslu, tí tey hava tilvitandi tikið tað støðu, at ikki trúgva á ein tilvildarliga gudaveru, og tessvegna kunnu ikki hava eina skilagóða atferð í einum samfelagi. Tað ella eina fjarstkotna ella rættari sagt høpisleysa glíðubreyt at gudloysi elvir til ósømiliga atferð onkrusvegna, men harafturímóti má einasta grundin til at halda slíkt vera annaðhvørt tí, at ein sjálvur uppáheldur at tað, ið kann tykjast at verða góð atferð er eina bert møguliga tá ið ein uppáheldur sagnina um Adam og Evu, og arvasyndina, sum veruligt.
Ein leggur skjótt til merkis, at hesir apologetikkarir antin avnokta veruleikan, sum okur vanliga kenna veruleikan, við at brúka okkra sansir at skilja okkra umhvørvi og lesa søgu fyri at minnast á og skilja tað, ið er farið. Tí apologettikarnir hava eina opinlýsta ørvitisfatan av hvat veruliga hendir og hvat er hent. Til dømis tá ið vísindalig ástøðir verða umrøddar, so eru ástøðini teknaði, sum hóttanir og grundin til tað er gudloysi, og hetta somuleiðis galdandi fyri kommunismu og onnur rák. Hesar frágreiðingar kann ein skjótt blíva villleiddir av men ikki av tí tað beinleiðis villleiðir teg at taka undir við fatanini, men heldur tað, at tað er onki skil á henni, og somueliðis er henda fatan oftast í samsvar við eitt jaligt atlit til kristnu trúnna, tó fulkomiliga brongla í teirri roynd av verja trúnna. Til dømis tað, at eitt eitur “stats-ateisma”, sum kommunistarnir tvungu menniskjur til at taka undir við vegn tað kommunistiska politisku sjónarmiði, at berjast ímóti átrúnaði, men eitt er, at gera slíkt vegna eina politiska hugsjón og eitt annað er, at ikki trúgva á eina tilvildarliga gudaveru. Men skiligt fyri apologetikkararnar, so er tað líkamikið, tí tey eru eins eftir teirra tykki. Vanliga er henda villan nevnd Association fallacy, men somuleiðis sum henda villan og mangar aðrar, ið er vanligi framferðarhátturin hjá trúarverjuni, so vera falskar tvístøður eisini teknaðar fyri at lýsa tann æviga dystin ímillum tað góða og tað ónda, sum átrúnaður hevur til siðvenju at prædika um. Men tískil grunda á tað, so tekna teir heimin svartan og hvítan, ella alt verður sett upp soleiðis, at mann fatar tað, sum trúgv ímóti gudloysi. Í orðum George Takeis; “Oh my!”.
Myndin vísur á eitt diagram har Association fallacy trupulleikin er opinlýstur; tí hóast A er innanfyri B, og innanfyri C, so er alt B ikki innafyri C. Føroyska trúarverjan hevur tann vana at siga øll B eru C.
Tá ið tað verður umrøtt, at tað hava verið ymisk einaræði, ið hava framt ræðuleikar útfrá politiskum sjónarmiðum, sum nasistarnir í týsklandi, og kommunisman í øðrum londum. So er tað sjálvfyglja fyri føroyska trúarverju at tað er gudloysi, ið er orsøkin ella tað, at ikki trúgva á ein tilvildarliga guðaveru elvir til slíkar hendingar. Ja, og teir fáa allan heiðurin fyri slíkar niðurstøður. Gudloysi verður bólkað saman við tjóðskaparpolitikki og anti-semitisk sjónarmið og somuleiðis við ymisk onnur politisk ella filosofisk rák. Men harafturímóti um ein hyggur, at tjóðskaparørslum, so hava tey onki at gera við tí, at vera gudloysingur og umvent, og jødahatur hevur verið umfatandi kring evropa í 1700 ár orsaka av ymiskum øðrum grundum, eittnú til dømis kristindómur, ið hevur havt lítlan trupulleika at tikið undir við tí. Týðiliga, so síggjast hesar høpisleysu og fávistkutu samanflettingar uttan grundarlag í veruleikanum aftur í føroyskari trúarverju og í teirra framferðarhátti. Rættari sagt, so er hesin hátturin ein ranglæra av veruleikanum, og um ein bert tekur sær fimm minuttir at lesa eina søgu bók ella eina alfrøðisbók um hesi ting, so fær ein røttu vitanina og akkurát tað umvenda, sum trúarverja lýsir við. Men tað tykist, sum um føroysk trúarverja hvørki hevur tíð ella ómak til slíkt og hetta er tað teir føroysku apologetikkararnir bjóða øðrum trúgvandi í føroyum, so jeg vóni at trúgvandi onkursvegna hugsa sær um áðrenn lygnin verður svølgd.
Jeg havi altíð verið áhugaður í orsøkum til eitt og hvørt fyribrigdi ella hugsunarhættum og eftir umhugsan síggi jeg tveir møguleikar eru fyri hví apologetikkarirnir gera soleiðis; møguliga er tað avnoktan av veruleikanum fyri at verja sína uppfatan av eini trúgv, sum er blivin í sær sjálvum teirra veruleiki og hvør við ikki verja sín veruleika? Men í hesum ein skeivur veruleiki. Møguliga er tað bert ein spurningur um manglandi vitan um rákini og heimssøgu. Tað kann eisini verða ein samanfletting av báðum, ella hevur nakar eitt annað boð? Vóru 10 ár í skúla ikki nokk? Bert við at lesa eina tilvildarliga apologetiska grein í miðlunum, so sær ein at innihaldi er óærligt, ein avnoktan, og í flestum førum ein long villa av eini grein við ongum viðgerðum ella nakað námind tí, ið kann tykjast at vera skilagóður framferðarháttur at lýsa eitt evni.
Men tað skilaleysa steðgar ikki har, á nei.. tí vísindi kemur fyri skotum eisini, sum eg nevndi áðrenn. Nógv tær somu grundgevingar og í framferðarhátturin fyri ræðuleikar, sum tey gudloysu eru rótin til, so verður tað eisini brúkt viðvíkjandi vísindi. Eftir hugsanini hjá teimum, ið umboða føroyska trúarverju er vísindi og vísindafólk, sum heild onkursvegna ómenniskjasligt, tí gud ikki er í roknistykkinum, og opinlýst er tað, at gudloysingar umboða alt ov nógv innan vísindi. Samansvørjingar 1.1! Ífylgi trúarverju eru ástøðir innan alisfrøði og lívfrøði grundir til, at heimsins ræðuleikar vóru og vera framdar, og tað er tann stutta niðurstøðan. Men tað okkara apologetikkarir leggja fram verður tó sjálvandi ikki grundgivið fyri, men bert einføld tokutala, og tað tekur stutta tíð at finna útav, at tað, ið verður lagt fram er fullkomiliga burturvið.
Ein kann spyrja teimum hóast alt, um apologetiska heimsmyndin er verulig, so hví hugsaðu menniskju seg ikki um hetta áðrenn tey góvu Hezbollah vitanina um Relativitets Ástøði? Ella tóku vitan um Menningarlæru úr Norður Írlandi so ræðuleikarnir kundu steðgast? Ella søgdu nei við fólkið í gamla Jugoslavia, at tey fáa ikki vitan um læknafrøði, so okur sluppu undan teimum ræðuleikunum har? Ella vóru og eru øll tey fólkini, sum hava framt hesar ræðuleikar og framhaldandi gera so, ikki bara gudleysir nasistar?
Ella hví eru tey mest sekulariseraði londini í heiminum saman við teimum, ið hava lutfallisliga flestu gudloysingar og agnostikkarar ikki einaræðir?
Tá ið kritikkurin ímóti vísindi verður førdur fram er tað oftast endurtøkur frá teimum, ið umboða annað hvørt Creationism og ID, tó tað veruliga so er lítil munur á báðum. Men kritikkurin er undir ongum umstøðum viðkomandi kritikkur og tað er ein grund hví jeg ikki tími at nevna nakað dømi, tí tað er als ikki viðkomandi ella loysir nakað annað enn at lýsa fleiri misskiljingar, og harafturat liggur trupulleikin hjá tí, ið kemur við hesum sokallaða kritikki. Misskiljingar av ástøðum, misskiljingar av vísindarákinum, misskiljingar hvat vísindi inniber og hvat vísindalig ástøði merkir, tað er tað, ið verður lagt fram. Um ein persónur ikki hevur í minsta lagið grundsjónarmiðini røtt, so er kritikkurin óivað líka høpisleysur og skeivur. Ein kann royna at frágreiða teimum, at tað skal skiljast so og so, og at teir hava misskilt hatta og hetta men av tí, at trúarverjan hevur frammanundan tikið atlit til ranglærurnar vegna teirra uppáhald um guð, so er teirra niðurstøða vard av absolutistiskum grundum.
Ørvitistosið og tað ógrundgivna uppáhaldi frá apologetikkarum er nógv og somuleiðis skilaleyst í flestum førum men somuleiðis eitt afturvendandi fyribrigdi nú á døgum í miðlunum. Greinar við ongum haldi í veruleikanum, fákunnugt innihaldi, eitt ørgrynna av misskiltum rákum, og ein hurlivasi av rákum, ið ikki hoyra saman (øll B eru C). Villa aftaná villu! Vónandi eru tað skilagóð trúgvanid menniskjur, ið duga at síggja og skilja ímillum tí apologetikkarirnir leggja fram, tí tað er í stuttum ranglæra av nærum hvørjum bókstavi teir brúka! Men skelkandi nokk teljast tey, ið hava trýst á “like” knøttin undir greinum teirra upp ímóti teimum hundrað, og eitt frálíkt tekin um at trúarverja hevur eitt “dumbing down” ávirkan á menniskju, ella tað kann skiljast, sum ágrýtni til at verja trúnna frá veruleikanum.
Ein skal hóast hetta verða ansin í, at ikki útiloka alt og blíva líka dogmatiskur í síni hugsan, sum tað ein ávarar um. Tí at sjálvandi skulu ymisk og øðrvísi ástøði og hugsanir hava møguleikan at prógva seg ella standa sín møguleika. Tí framburður innan vísindi og hjá mennisjum neyðturviliga inniber og krevur nýggja vitan, sum onkursvegna gongur ímóti tí, ið er viðurkend vitan, ella rættar uppá tað vitanina ein hevur frammanundan. Soleiðis halda okur kjakið livandi og deila vitan okkra millum, ella tað endamálið við tí heila, ikki so? Men nýggj ástøði og øðrvísar meiningar hava tað ábyrgd og skyldu, at skulu kunna grundgeva útfrá veruligum tingum og próvførslum fyri at standa sína roynd og kanna um tað er sannlíkt, og ikki framhaldandi endurgeva misfatanir og fákunnugt róp um ymisk rák, ið hevur einki ítøkiligt samband við hava hvørt annað ella veruleikan at gera. Ein grund hví ID og Creationisma til dømis verður bólkað, sum falskt vísindi. Tær ymisku ranglærurnar um umheimin, ið apologetikkararnir leggja fram hava bert tað endamál, at villleiða tey trúgvandi til at hava eina ávísa fatan um eitt og hvørt evni, sum oftast er júst tann fatanin, sum rangstaddi frá veruleikanum apologetikkarin hevur.
Ein kann royna at spyrja og spyrja trúarverjuna um at gera tað, sum øll onnur skynsamt gera tá ið tey leggja eitt og hvørt fram, t.e. fyrst og fremst at grundgeva, frágreiða og vísa á, men eisini tað er uttanfyri teirra vit og skil. Endaleysar undanførslur, sum ein opinbart kann læra á skeiðum um trúarverju í føroyum, tí mær vitandi er tað tað einasta apologetikkarnir gera, ella møsna um gudloysi, og meðan rættiliga lítið verður gjørt burturúr at verja trúnna tvs. teirra uppáhald.
So, um tyðum vilja síggja reint ørvististos í føroyskum miðlunum, so glottar tað í av og á av tí høga mistantropiska trúarverju rópum – Føroysk trúarverja, vernd teirra, ið misskilja.


c: text/html

text:
72 ára gamli, bosniski-kroatiski, Slobodan Praljak, bleiv í gjár dømdur 20 ára fongsulsrevsing, fyri krígsbrotsmál undir Balkan-krígnum í nítiárunum. Praljak var generalur í bosnisk-kroatisku deildunum og var hann ákærdur av krígsbrotsmannadómstólinum í Haag, at hava framt harðrend krígsbrotsverk.
Serliga vísir dómstólurin á, at Praljak ikki gjørdi royndir at steðga hermonnum sínum at fara eftir bosniskum muslimum í 1993. Harafturat gjørdi hann ikki royndir at steðga morðætlanum ella álopum á limir í altjóða felagsskapum.
Slobodan Praljak fekk í gjár dómin í krígsbrotsmannadómstólinum í Haag, og ljóðaði hann uppá 20 ára fongsulsrevsing. Beint eftir at hava hoyrt dómin, fer Praljak á føtur, sigur seg ikki góðtaka dómin og drekkur síðani eitur úr einari lítlari, brúnari fløsku. Praljak bleiv koyrdur á eitt sjúkrahús, at fáa læknahjálp, men doyði eftir stutta tíð.
Stóra gátan er nú, hvussu Praljak megnaði, at fáa eitur við inn í dómstólin. Dómstólurin hevur egið varðhald, har Praljak hevur verið fongslaður seinastu dagarnar, í samband við rættargongdina. Varðhaldið og dómstólurin liggja nær við hvørt annað og vitjanir í varðhaldinum eru ikki altíð undir eftirliti. Løgreglan fer nú undir at kanna, hvørjar vitjanir Praljak hevur fingið seinastu dagarnar.
Karl Birgir: Konan hevði nokk ynskt at eg lá eitt sindur meira í sofuni
Tó, at Karl Birgir Isaksen úr Klaksvík hevur eitt sera lætt sinni og eisini kann finna upp á at arga eitt sindur, so hava...

robotstxt: allowed

filter: keep


text:
Starvsfólk til kunningardiskin á flogvøllinum
Vinna11-01-2018 - 22:31 - Jóanis Albert Nielsen
Søkt verður eftir starvsfólkið til kunningardiskin á flogvøllinum at byrja 15. februar 2018 ella eftir nærri avtalu.
Arbeiðið fevnir í høvuðsheitum um at vegleiða og kunna ferðafólk sum koma og fara um flogvøllin, og veita tænastu til kundar hjá VisitVágar og kunningardiskinum.
Talan er um fulltíðar starv men í skiftandi arbeiðstíðum. Arbeiðstíðirnar eru í samband við komu og fráferðir hjá flogførum. Talan kann eisini vera tvey hálvtíðarstørv.
Um teg:
Tú dámar væl at arbeiða við fólki og kundatænastu, og hevur áhuga í ferðavinnu. Tú trívist at arbeiða skiftandi arbeiðstíðir. Tú ert ágrýtin og tænastusinnað/ur og hevur lætt við at samskifta við kundar og samstarvsfelagar. Tú ert stinn/ur í føroyskum, norðurlendskum og enskum í talu og skrift. Tú leggur stóran dent á at veita eina góða tænastu, og hevur lætt við at kunna teg um og at leita fram upplýsingar sum kundanum tørvar.
Krøv:
Tú hevur hollan málsligan kunnleika. Tú skal kunna samskifta á føroyskum, norðurlendskum og enskum. Tú hevur góðar telduførleikar, og starvsroyndir frá tænastuvinnu er ein fyrimunur. Útbúgving frá miðnám er ein fyrimunur.
Umsókn:
Skrivlig umsókn við avritum av møguligum prógvum, cv, viðmælum v.m. skulu vera okkum í hendi í seinasta lagi mikudagin, 24. januar 2018.
Umsóknin skal sendast til:VisitVágarFlogvøllurin 2380 Sørvágur
ella á teldupost: solvi@visitvagar.fo
Spurningar:
Hevur tú spurningar til starvið, ert tú vækomin at venda tær til Sølva Simonarson, leiðara á VisitVágar, á telefon 267549 ella solvi@visitvagar.fo


text:
- Tíðindi, mentan og ítróttur
750 milliónir í lønum um mánaðin
Í juli vórðu goldnar 748 milliónir krónur í lønum, og tað eru 50 milliónir meira enn í fjør, vísa tøl hjá Hagstovuni.
Í fjør vórðu goldnar umleið 700 milliónir krónur í lønum hvønn mánað, men síðani september eru tær hækkaðar, og eru nú umleið 750 milliónir um mánaðin.
Størsti vøksturin var um ársskiftið.
Framgongd í øllum bólkum
Framgongd er í øllum høvuðsvinnubólkum.
Tó eru ikki so stórar løngjaldingar í fiski- og alivinnuni nú, sum tær vórðu um ársskiftið.
Í byggivinnuni hevur verið vøkstur úr í eitt síðani 2013, t.e. í fýra ár.
Í tænastuvinnunum hevur verið javnur vøkstur, men í seinastuni er verulig gongd koma á løbgjaldingarnar í privatu tænastuvinnuni.
Í løtuni er vøksturin í privatu tænastuvinnunum líka so stórur sum í byggivinnuni, sigur Hagstovan.
Sí eisini


text:
Afrikanska Samveldið
Afrikanska Samveldið (AS) er ein samstarvsfelagsskapur millum 54 sjálvstøðugar tjóðir í Afrika sum varð settur á stovn í 2002. AS (á øðrum norðurlendskum málum AU fyri Afrikanske Union) skal fremja demokrati, mannarættindi og menning í hesum heimspartinum. Tað var statsleiðarin í Libia, Muammar al-Gaddafi, sum tók stig til at seta Afrikanska Samveldið á stovn hin 9. juli 2002 í Durban í Suðurafrika, og eftir ætlan skal samstarvið gerast meira umfatandi enn felagsskapurin ið var áðrenn, Felagsskapur fyri afrikanska eind. Fyrsti leiðarin fyri Afrikanska Samveldið var Thabo Mbeki, sum var forseti í Suðurafrika tá.
Marokko er hevur valt at vera uttanfyri og er tí ikki limur. Landið meldaði seg úr tí fyrra felagsskapinum í 1984 fyri at mótmæla at Vestursahara gjørdist limur. Egyptaland varð útihýst í 2013, Guinea-Bissau varð útihýst í 2012 og Miðafrikanska Lýðveldið var útihýst eftir at stríð tók seg upp har í 2012.
AS er farið burtur frá prinsippinum ið OAU hevði um ikki at blanda seg í innlendis stíð, og hava gjørt ein friðarvarveitandi felagsskap. Hesin broytti politikkurin hevur eitt nú ført við sær, at AS hevur havt friðarvarveitandi herdeildir í Darfur í Sudan og í Komorunum.
AS varð sett á stovn við ES sum fyrimynd, men samstarvið er tó ikki so umfatandi sum hjá Evropeiska Samveldinum.
Ætlanin er at seta á stovn eina felags myndeind fyri Afrikanska Samveldið, hon kemur at eita Afro og verður eftir ætlan tikin í nýtslu í 2028.
AS hevur ein felags tjóðsang: Let Us All Unite And Celebrate Together.
Leiðarar[rætta | rætta wikitekst]
Formaðurin fyri Afrikanska Samveldið verður valdur millum statsleiðararnar í limalondunum og embætið er eitt ár.


text:
Í dag er Kristi Himmalferðadagur, ið er dagurin tá vit minnast, at Jesus fór aftur til himmals.
Kristi Himmalferðadagur er heilidagur í flestu vesturlondum, og dagurin verður hildin sum almennur frídagur, tá flestu arbeiðspláss halda frí.
Dagurin verður altíð hildin sætta hósdag eftir skírishósdag, og tí flytir hátíðin hvørt ár ímun til páskini.
Tað er óvíst, nær dagurin varð hildin fyrstu ferð, men tað verður skrivað um hátíðarhaldi í fjórðu øld og sostatt er talan um aldargamla hátíð.
Í Bíbliuni ber til at lesa um himnaferð kristusar í Ápostlinum 1.1 – 1.11. Her er brot úr tí tekstinum:
(3)Fyri teimum hevði Hann eisini, eftir at Hann hevði liðið, víst Seg livandi við mongum prógvum, við tað at Hann í 40 dagar læt teir síggja Seg, og talaði um tað, sum hoyrir ríki Guds til. (4) Meðan Hann nú var saman við teimum, gav Hann teimum tað boð, at teir skuldu ikki fara úr Jerúsalem, men bíða eftir tí, sum Faðirin hevði lovað – “sum tit”, segði Hann, “hava hoyrt Meg tala um. (5) Tí Jóhannes doypti við vatni; men tit skulu verða doyptir í Heilaga Andanum, áðrenn nógvir dagar eru umlidnir.” (6) Táið teir nú vóru komnir saman, spurdu teir Hann: “Harri! Er hetta tíðin, táið Tú endurreisir Ísrael ríkið?” (7) Hann svaraði teimum: “Tað er ikki fyri tykkum at vita tíðir og tímar, sum Faðirin hevur ásett av Sínum egna valdi. (8) Men tit skulu fáa kraft, táið Heilagi Andin kemur yvir tykkum, og tit skulu vera vitni Míni, bæði í Jerúsalem og í øllum Judea og Samaria og líka til enda jarðarinnar.”
(9)Táið Hann hetta hevði sagt, varð Hann tikin upp, meðan teir sóu, og skýggj tók Hann burtur úr eygsjón teirra.


text:
Ari av Rana
11.01.2018 - 22:51
Veruleikasjónvarpsstjørnan, Amalie Szigethy, sum var við í donsku veruleikasjónvarpssendingini á TV3, Paradise Hotel, roynir nú at sleppa av við neiligu fatanina, sum fólk hava av sær.
Amalie var 18 ára gomul, tá hon luttók í Paradise Hotel, og bleiv hon kend fyri sínar heldur óhepnu útsagnir. Eitt nú spurdi Amalie ein luttakara, um henni dámdi at lata seg í sum ein russisk rouletta.
- Hatta var tað, man kallar vaksnamannahapping. Eg var bara ein lítil genta, sigur Amalie við DR.
Í dag sigur Amalie Szigethy nei til fleiri hugskot til komandi sendingar, tí at hon vil ikki verða kend sum tann tolluta unga gentan. Nú skulu fólk síggja, at hon er blivin vaksin, sigur Amalie við DR.


text:
Í samband við illveðri seinastu dagarnir, hevur eitt óhapp verði á aliøkinum á Gulanum uttanfyri Tórshavn, og illgruni er um at fiskur er sloppin úr tí eina ringinum. Hesin fiskurin er nýliga viðgjørdur við heilivági ímóti laksalús, og verður tí frárátt at nýta henda fisk til matna. Vanliga afturhaldstíðin til henda fisk til matna er 1. februar 2018. Fiskurin, sum møguliga er sloppin, vigar í miðal 1,8 kg, og skuldi hent seg at onkur hevur fingið fatur á laksi frá alibrúkinum, verður mælt til at beina henda burtur.
Kontaktpersónur: Marner Nolsøe, tlf: 23 56 56,
mano@bakkafrost.com


text:
- Napoleon, Hitler og onnur hava roynt tað, og tað endar altíð galið. ES roynir at gera tað sama, bara við eini øðrvísi tilgongd.
Hetta sigur fyrrverandi borgarstjórin í London, Boris Johnson, í samrøðu við blaðið The Telegraph. Hann er ein av argastu ES-mótstøðumonnum, og vil hava Bretland at taka seg burturúr europeiska felagsskapinum, sum Johnson heldur roynir at menna seg til ein superstat, við Rómverjaríkinum sum fyrimynd.
Boris Johnson heldur ein høvuðstrupulleika vera, at fólkið ikki hevur eina felagskenslu mótvegis takanum um eitt sterkt Europa, og tí er ætlanin dømd at miseydnast.
Tað er tó sjáldan, at tað loysir seg at draga samanberingar til nazistarnar og Hitler. Sum oftast rakar tílíkt aftur í høvdið, men tað leggur Boris Johnson einki í. Hann er ikki ein politikari sum teir flestu, og setir sína egnu dagsskrá. Hann situr í Undirhusinum, har hann umboðar teir konservativu, uttan tó at draga somu línu sum teir konservativu við David Cameron, forsætisráðharra, a odda.
Bretar skulu taka støðu til ES-limaskapin á fólkaatkvøðu 23. juni.


text:
Starvsfólkini til Talgildu Føroyar funnin
Á myndini omanfyri síggjast øll starvsfólkini í Talgildu Føroyum. Frá vinstru Janus Læarson, Rolf Herup Olsen, Jósup Henriksen, Lilly Dam Hanssen, Jóanis Erik Køtlum og Nicolai Balle.
Í november mánaði 2016 varð farið undir tilgongd at seta 5 starvsfólk til Talgildu Føroyar. Talan var um 3 verkætlanarleiðarar, ein løgfrøðiligan ráðgeva og ein KT-arkitekt. Inn komu slakar 50 umsóknir, harav tær flestu frá væl skikkaðum umsøkjarum. Eftir samrøður og viðgerð av umsóknum, tók ein samd og nøgd setanarnevnd støða til hvør skuldi setast í starv. Talan var um hesi fimm fólk.
Janus Læarson er settur sum KT-arkitektur fyri Talgildu Føroyar verkætlanina. Sum KT-arkitekt kemur Janus at hava ein týðandi leiklut í teimum tøkniligu valum, sum verða tikin í teimum einstøku verkætlanunum. Janus er útbúgvin KT-verkfrøðingur og hevur seinastu 10 árini arbeitt sum KT-ráðgevi í Danmark, serliga sum KT-arkitekt og verkætlanarleiðari í fleiri stórum almennum verkætlanum, m.a. fyri SKAT. Janus byrjar í starvinum 1. Februar.
Rolf Herup Olsen er settur sum verkætlanarleiðari fyri Talgilda Samleikan. Rolf er útbúgvin Cand.merc.dat og hevur drúgvar royndir innan føroysku KT-vinnuna, sum stjóri, nevndarlimur og KT-ráðgevi. Sum stjóri fyri KT-fyritøku hevur Rolf staðið á odda fyri umfatandi KT-virksemi innan bæði rakstur og menning, m.a. av stórum almennum KT-verkætlanum. Rolf hevur seinastu 5 árini arbeitt sum KT-ráðgevi, har hann hevur havt verkætlanarleiðslu av umfatandi KT-umlegging hjá stórari føroyskari fyritøku. Rolf byrjar í starvinum 1. mars.
Jósup Henriksen er settur sum løgfrøðiligur ráðgevi. Sum løgfrøðiligur ráðgevi kemur Jósup at standa fyri tí lógararbeiði, sum er ein fyritreyt fyri at seta í verk átøkini í Talgildu Føroyum. Jósup er útbúgvin Cand.merc.jur og hevur seinastu tvey árini arbeitt við løgfrøði og búskaparfrøði hjá Digitaliseringsstyrelsen í Danmark, har hann fyri tað mesta hevur arbeitt við nýggjum útboði av NemID. Jósup byrjar í starvinum 1. mars.
Lilly Dam Hanssen er sett sum verkætlanarleiðari fyri tænastur og portalar. Lilly hevur drúgvar royndir innan KT-heimin bæði uttanlands og í Føroyum. Lilly hevur í fleiri ár arbeitt í USA, har hon m.a. arbeiddi hjá stórari telefyritøku við ábyrgd av innanhýsis menning av KT-skipanum. Seinastu 4 árini hevur Lilly arbeitt hjá KT-Landsins, sum verkætlanarleiðari av fleiri stórum og týðandi verkætlanum. Lilly byrjar í starvinum 23. Januar.
Jóanis Erik Køtlum er settur sum verkætlanarleiðari fyri Grundardátur. Jóanis Erik hevur drúgvar royndir innan almenna fyrisiting, serliga innan heilsuverkið, sum búskaparfrøðingar, verkætlanarleiðari, sjúkrahússtjóri og aðalstjóri í Heilsumálum. Seinastu 3,5 árini hevur Jóanis Erik verið stjóri fyri heilsuverkið í Grønlandi, har hann m.a. hevur verið formaður fyri stýrisbólkin ið verksetur talgilda heilsuskipan í grønlendska heilsuverkinum. Áðrenn hetta hevði Jóanis Erik ein týðandi leiklut í verkseting av talgildu heilsuskipanini í føroyska heilsuverkinum, og hevur eisini fingist nógv við viðgerð og menning av dátum og hagtølum í føroyska heilsuverkinum. Jóanis Erik byrjaði í starvinum 9. januar.
Ynskt verður starvsfólkunum vælkomnum og blíðan byr í hesi fyri Føroyar so týðandi verkætlan.


text:
Bókmentamaðurin og presturin Axel Tórgarð var føddur 31. mars 1923 í Havn. Og Páskadag 31. mars í ár hevði Axel fylt 90 ár.
Sum rithøvundur og yrkjari var Axel ógvuliga virkin. Ritskráin sæst her.
Hann verður neyvan tikin sum týðari heldur. Stórar og týðandi heimsbókmentunum týddi hann til føroyskt Nevnast kunnu verkið eftir Tolkien um hobbarnar, sjónleikir eftir Shakespeare og fleiri av klassisku griksku sjónleikunum. Hann yrkti eisini tættir til eitt nú V4-sendingar, og væl sat hjá honum. Málkønur var hann sum fáur. Hann fekk týtt Lisu í leikalandi til føroyskt. Eftir snarki er ein, sum átti at verið lisin í Útvarpinum.
Í 1989 fekk Axel Tórgarð Bókmentavirðisløn M.A. Jacobsens fyri yrkisbókmentir, og í 2002 fekk hann Heiðursgávu Landsins.
Axel Tórgarð andaðist 24. mars 2011, 87 ára gamal.
Fyri einum ári síðani sendi sonurin, Hans Tórgarð, okkum ein teldupost, har yrkingin “IF” eftir Rudyark Kipling hekk við. Hetta er ein heimskend yrking, sum eigur at verða týdd til móðurmálið. Yrkingin stendur í Vencli nummar 11.
Um –
Um tú kanst standa, tá ið aðrir víkja
og leggja alla skuldina á teg;
kanst líta á teg sjálvan, tá teir svíkja,
men loyva teimum teirra egna veg.
Um tú kanst bíða, men ei møddur vera,
kanst tola lygn, men sjálvur lygn ei bert,
kanst tola hatur, men ei hatur bera,
og tó ei tykjast betri enn tú ert.
Um tú kanst droyma, ei at dreymum stara,
og hugsa, men ei hugsan er títt mið.
Kanst lata tap og vinning um teg fara,
við sama sinni taka báðum við.
Um tú kanst hoyra orð, ið sonn tú sigur,
at verða vend og brúkt sum skálkaskjól.
Kanst síggja verk títt verða brotið niður,
og seta aftur á – við slitin tól.
Um tú kanst seta alt, tú hevur vunnið,
í veð og missa alt við sama brest.
Og ikki hava missin fyri munni,
men byrja uppaftur við góðum treyst.
Um tú kanst mønu, merg og liðir læra
at akta teg í tí, sum gerast má,
og so at halda á, tá eftir bara
er viljin til at siga: Haldið á!
Kanst tú við fjøldir uttan háva tala,
og hitta kong, men ert tann sami har.
Ei vinur ella óvinur teg skala,
hvør mettur eftir virði er hjá tær.
Um tú kanst fylla hvønn minutt á tremur,
so hvørt sekund so væl er stríðið vert.
Tá jørðin hon er tín – og hartil kemur –
ein rættur maður, sonur mín, tú gerst.
Rudyard Kipling
Axel Tórgarð týddi
Her lesur Harvey Kaitel yrkingina. Leggið til merkis, at her verður hon brúkt til eina bankalýsing.
Vencil ynskir við hesum øllum okkara lesarum, haldarum, fjepparum, stuðlum, høvundum, prentarum, umbrótarum og føroyingum annars einar gleðiligar páskir.
OMR/AÓD


text:
Mentamálaráðið hevur nú ikki bara eina kæru at viðgerða, ið hevur við Kringvarpið at gera, men tvær. Liljan Weihe, fyrrverandi tíðindaleiðari á Kringvarpinum, kærdi sína uppsøgn, ið hendi stutt fyri jól.
Uppsøgnin av Liljuni Weihe hendi í kjalarvørrinum av einum innanhýsis stríði millum stjóran og tíðindadeildina, har stjórin, sambært journalistunum, legði seg ov nógv uppí tíðindaflutningin um Skattamálið. Síðan ákærdi stjórin Liljuna Weihe fyri illoyalan atburð og sendi henni ætlanarskriv um uppsøgn.
Sambært in.fo hevur Mentamálaráðið nú fingið eina kæru afturat at viðgerða. Tað eru teir tríggir journalistarnir, Jan Lamhauge, Rólant Waag Dam og Rógvi Ólavson, ið hava sent kæruna.
Tað er ikki heilt greitt hvat stendur í kæruni, men tað er eftir øllum at døma Stýrið ið verður kært til Mentamálaráðið, og handfaringin hjá Stýrinum av orrustuni, ið fór fram í Kringvarpinum fyri jól, sum elvdi til uppsøgnina av Liljuni Weihe.
Lítillátni heimstónleikarin
Ungi gøtumaðurin Ólavur Jákupsson hevur seinastu árini ferðast kring allan heim og spælt konsertir


text:
16. PARTUR
Hvønn leiklut hava samkomutænarar?
Bíblian nevnir tveir bólkar av kristnum monnum, sum hava ábyrgd í samkomuni — ’umsjónarmenn og samkomutænarar’. (Filippibrævið 1:1) Vanliga eru fleiri elstar og samkomutænarar í hvørji einstakari samkomu. Hvat gera samkomutænararnir, sum gagnar okkum?
Teir hjálpa teimum elstu. Vit hava bæði ungar og eldri samkomutænarar, sum allir eru andaliga sinnaðir, álítandi og samvitskufullir. Teir taka sær av týðandi praktiskum uppgávum í samkomuni. Tað gevur teimum elstu møguleika at savna seg um undirvísingina og hirðaarbeiðið.
Teir røkja praktiskar uppgávur. Nakrir samkomutænarar fáa uppgávuna at bjóða øllum vælkomnum, sum koma á møti. Aðrir taka sær kanska av ljóðútgerðini, útbýtingini av lesnaði, samkomuroknskapinum og at geva boðarum í samkomuni øki at boða í. Teir hjálpa eisini við at viðlíkahalda ríkissalin. Teir elstu biðja teir kanska hjálpa teimum eldru í samkomuni. Samkomutænarar eru villigir at røkja allar hesar uppgávur, og samkoman virðir teir fyri tað stóra arbeiðið, teir gera. — 1 Timoteus 3:13.
Teir eru góðar fyrimyndir. Brøður verða valdir at verða samkomutænarar vegna teirra góðu kristnu eginleikar. Tá ið teir stíla fyri orðaskiftum ella halda fyrilestrar á møtunum, styrkja teir okkara trúgv. At teir ganga undan í boðanini, hjálpir okkum at vera meira eldhugað. Av tí at teir eru fúsir at samstarva við teir elstu, fremja teir gleði og einleika í samkomuni. (Efesusbrævið 4:16) Við tíðini kunnu teir eisini blíva elstar.
Hvussu eru samkomutænarar?
Hvussu hjálpa hesir tænararnir samkomuni at virka uttan trupulleikar?


text:
Lestrartíð: 4 ár
Umsóknarfreist: Læruplássið ásetir freistina
Útbúgvingarstovnur: Glasir í Marknagili
Útbúgvingarstaður: Tórshavn
Lærupláss: Hesi hava læruplássgóðkenning
Rørsmiðurin arbeiðir við nýgerð og røkir innleggingar í sethúsum, verksmiðjum og virkjum. Tú lærir at seta upp HVS-stýrisskipanir, oljuketlar og varandi orkuinleggingar og at vegleiða kundar.
Eisini lærir tú at gera samankomingar, tilskeringar og evna til skurð í plátum og rørum.
Sum rørsmiður lærir tú at leggja til rættis og gera smá skap í plátu-, rør- og stálprofilum.
Allar yrkisútbúgvingar eru skipaðar soleiðis, at skift verður millum verkliga læru á góðkendum læruplássi og skúlagongd á yrkisskúla.
Útbúgvingin endar við sveinaroynd.
Fráfaringarroynd fólkaskúlans.
Eftir útbúgvingina kanst tú arbeiða sum góðkendur rørsmiður.
Tú kanst eisini fara undir framhaldsútbúgving sum t.d.:
● maskinmeistari
● framleiðslutøkningur
● viðkomandi akademiútbúgving
● viðkomandi professiónsbachelorútbúgving
● verkfrøðingur (krevur upptøkuskeið).
Glasir, Smiðjugerð – www.glasir.fo
Yrkisdepilin – www.yrkisdepilin.fo


text:
ÁRF ÁRSINS Róðrarfelag 2007
Stuðla ÁRF
01. Jul 2011
Øll kunna stuðla ÁRF.Øll sum stuðla frá kr 100 ella meira, eru viðí einum lutaksti um 3 røst krov í heyst.Drigið verður um lut, ímillum...
les meir
Nýggja venjingarskipan hjá ÁRF
29. Jun 2011
Frá 1 juli kemur nýggja venjingarskipanin í gildi hjá ÁRF.Tey sum hava lyklar til gomlu lásini, vera vinarliga biðinum at koyra lykilin í postkassan hjá...
les meir
Startrøðin á Varmakeldu 2011
28. Jun 2011
Startrøðin á Varmakeldu.ÁRFKlíkk músina á tekstin niðanfyri :) ...
les meir
Klaksvíkingur fult stigatal eftir 3 stevnur
28. Jun 2011
Mynd: www.arf.fo - Myndamaður felagsins.: Jósef JacobsenNú tríggjar stevnur eru farnar afturum, er Klaksvíkingur áodda við fullum stigatali 3 x 7 stig = 21.stig.Komandi leygardag,...
les meir
Innbjóðing til Varmakeldu 2011
28. Jun 2011
Innbjóðing til Varmakeldu í Fuglafirði.ÁRFTrýst músina á tekstin niðanfyri :) ...
les meir
Myndir kunna keypast frá ÁRF
28. Jun 2011
ÁRF hevur í ár gjørt avtalu við myndamannin, um at taka myndirá øllum stevninum í ár.Vit hava fingið fleiri fyrispurningar um at fáa myndir til...
les meir
Jóansøka 2011 á Tvøroyri - Innbjóðing
20. Jun 2011
FSR Froðbiar Sóknar Róðrarfelag Dagfest á Tvøroyri hin 16. juni 2011 Til kappróðrarfólkini !...
les meir
Fimm FM stevnur aftrat í 2011
20. Jun 2011
Hetta eru stevnurnar sum vera aftrat í 2011Jóansøka 25 juni - TvøroyriVarmakelda 2 juli - FuglafjørðurVestanstevna 9 juli - MiðvágurFjarðastevna 16 juli - StrendurÓlavsøka 28...


text:
Í dag klokkan 15 og aftur mánadagin 12. september verður opin uppboðssøla av svartkjafti. Fiskamarknaður Føroya stendur fyri at selja tey 5000 tonsini, sum verða boðin út í dag og aftur 5000 tons komandi mánadag.
Svartkjafturin verður seldur í 15 linjum ella umførum. Fyrsta linjan inniheldur 240 tons og síðani eru 14 umfør við 340 tonsum í hvørjum.
Fyri at bjóða er neyðugt at vera skrásettur sum kundi hjá Fiskamarknaðinum, eins og trygd fyri peningi skal latast Fiskimálaráðnum og Vørn.
Nýggjasta: Sølan endaði við, at Vørn fekk 1,5 millión fyri tey fimm tonsini av svartkjafti.


text:
U14 dreingir hjá HB í steypafinaluni
Dreingir18-06-2013 - Jónfinn Petursson
U14 dreingir, Cadburysteypið, hálvfinala: HB - Víkingur 2-0
Í góðveðrinum í Gundadali leygardagin leiktu U14 dreingirnir hjá HB og Víkingi eina sera spennandi hálvfinalu í kappingini um Cadburysteypið.
Seinast liðini hittust, vann Víkingur heili 7-1, so allarhelst hildu tey flestu, at Víkingur fór at gera bart og sostatt gerast annar parturin í steypafinaluni seinni í ár.
Men U14 dreingirnir hjá HB stríddust væl og smæddust ikki burtur. Spælið í fyrra hálvleiki var rættiliga javnt.
Í fyrra hálvleiki kendi ein av leikarunum hjá gestunum seg noyddan at brúka neyðbremsuna, og dómarin var eirindaleysur og vísti leikaranum av vøllinum, og við einum fleiri á vøllinum fingu vit meiri spæl í dystinum. Nakað áðrenn útvísingina hevði Hans Jákup Annfinsson lagt HB á odda eftir eitt vælspælt álop í vinstru síðu.
Málmenninir hjá báðum liðunum fingu seg royndar, tí spælið var sera málsøkið. Tá avtornaði skoraðu vit tvey mál, meðan Víkingur einki fekk. Hans Jákup skoraði bæði málini fyri HB.
Í finaluni 24. august skal HB liðið leika móti NSÍ ella KÍ. Vit fegnast og ynskja hjartaliga til lukku við flotta hálvfinalusigrinum og bestu eyðnu í finaluni.
Myndir: Turið Láadal Sejersdótir og Finnbogi Arge


text:
05. Apr 2017
Næmingar, ið sýna fram lutir í Eysturskúlanum, skulu møta fríggjakvøldið 7. apríl kl. 19. Sunnukvøldið kl. 19 skulu lutirnir heintast. Takk fyri í vetur. ...
31. Mar 2017
Framsýning verður í Kollafjarðar skúla sunnudagin 2. apríl kl. 15.00 - 19.00 ...
22. Mar 2017
Trygdarskeið til vápnaloyvi:Trygdarskeið, ið lýkur øll krøv í broyttu vápnalógini. Skeiðið er sett saman við einum ástøðiligum og einum verkligum parti. Báðir partar enda við einari stuttari roynd. Tey, ið standa royndina, fáa vápnaloyvi til høglbyrsur og stórar luftbyrsur.Íroknað gjaldið eru leirdúgvur og patrónir....
01. Feb 2017
Tekna teg til skeiðið, sum byrjar mikudagin 1. februar, har Jørleif Kúrberg og vinfólk fara at siga frá søgum úr gomlu Havnini. Sagt verður frá søgum mikudagarnar 1., 8. og 15. februar 2017 frá kl. 19.00-20.40. Tíð verður eisini til eitt kaffiprát. Tilmelda teg nú...
04. Nov 2016
Enn eru nøkur pláss eftir til fleiri spennandi skeið, ið byrja fyrst í komandi ári.Tilmelda teg á kvoldskulin.foTilmeldingin er opin til sunnudagin 20. november 2016. ...
28. Okt 2016
Teir hava skotið til máls, lært um byrsur og trygd. Herfyri fingu 18 mans váttan fyri at hava staðið vápnatrygdarskeið. Váttanin kann nýtast, tá ið søkt verður um vápnaloyvi á Umhvørvisstovuni. Løgtingið samtykti í...
28. Okt 2016
Nógv skeið eru á Kvøldskúlanum í vetur, og millum nýggju tilboðini er seyming fyri kvinnur í barnsburðarfarloyvi. Kvinnurnar eru longu farnar til verka. Hugsanin við skeiðinum er, at mammur kunnu koma til seyming og hava børnini við. Til ber at seyma barnaklæðir, klæðir til...


text:
Janus á Húsagarði gevur í hesum døgum út fløgu við sínum egnu løgum, í hesum sambandi stendur nú ein framførsla á Reinsarínum á skránni.
Janus er havnarmaður, og kendur fyri sína myndlist og sínar bøkur, men hann er eisini tónleikari, hann spælir gittar, mandolin og syngur. Hann hevur javnan verið á hoyra í Irish pub, har hansara íblástur úr írskum fólkatónleiki riggar so ómetaliga væl.
Janus spælir aukustiskan, írskt íblástan fólka-/rokk tónleik, og hevur seinastu árini skriva tónleik, ið nú kemur út á fløgu.
Framførslan við Janus á Húsagarði er í Reinsarínum kl. 21.00 mikukvøldið, upplagt er fyrst at fara til Open Stage / Open Mic tiltakið í Reinsarínum og so fara á konsert við Janusi.


text:
Verkfallið hjá pedagogunum man hava verið ein dýrur lærupeningi hjá landsstýrinum, og serliga Kristinu Háfoss, landsstýriskvinnu. Hon gav eftir, tá sjúkrarøktarfrøðingarnir vildu hava sínar lønir á sama støði sum aðrir bachelorar hava. Hóast verkfall tá, tyktist tað ongantíð vera ein spurningur um, at Løgtingið skuldi inn í málið. Skilið var ikki gott á okkara sjúkrahúsum, og hevði tað vart eina viku afturat ella so, hevði neyvan nakar annar útvegur verið.
Nú pedagogarnir vilja lyfta síni starvsfólk á sama lønarstøði sum sjúkrarøktarfrøðingarnir, tykist støðan hjá politiska myndugleikanum at vera ein onnur. Móti ársenda var talan um at fáa Løgtingið upp í málið, men tað eydnaðist ikki.
Tað er líkasum, at lønardeildin og landsstýriskvinnan ikki sóu fyri sær, at har ein skriða er lopin er onnur í væntu, tí sjálvsagt krevja pedagogarnir sama lyft sum sjúkrarøktarfrøðingarnir, sum vildu hava mismunin millum teirra bachelorar og teir akademisku bachelorarnar burtur. Útbúgvingar eru jú á leið eins.
Hyggja vit nakað aftur í tíð, so átti hesi lønarkkrøv ikki at komið óvart á politisku skipanina, sum sjálv valdi at uppstiga bæði sjúkrarøktarfrøðingar, pedagogar og lærarar til bachelorar, tá avvarðandi skúlar vórðu lagdir undir Fróðskaparsetrið. Tað var tá ein mismunur hendi sambært fakfeløgunum, tí lønirnar fylgdu ikki við, so tær kundu samanberast við aðrar bachelorar.
Hinvegin er nógv sum ger, at tað illa ber til at samanbera sjúkrarøktarfrøðingar, lærarar og pedagogar við til dømis bachelorar í stjórnmálafrøði ella líknandi. Hesir seinnu kunnu sjáldan brúka sína útbugving til nakað stórvegis fyrr enn tvey ella trý ár eru løgd omaná útbúgvingina. Sjúkrarøktarfrøðingarnir, lærararnir og pedagogar verða hinvegin útbúnir beinleiðis á arbeiðsmarknaðin, júst sum áður, og kunnu tann vegin uttan stórvegis hóvasták hækka í leiðsluábyrgd, samstunds sum lønin fylgir við – teir kunnu røkka hæddum, sum ein akademiskur bachelorur bara má droyma um.
At alt nú endar í einum ellibita kundi verið fyribyrgt, longu tá avgerðin varð tikin um at uppstiga útbúgvingarnar. Tá kundi hædd verið tikin fyri tí ymiska starvsinnihaldinum og møguleikunum hjá bachelorum, og kanska hugsa seg eina ella tvær ferðir um, áðrenn lønarlagið hjá bachelorum í BLF og Akademikarafelagnum varð sett so høgt, sum tað er.
Tað er lætt at vera eftirklókur, men staðfestast kann, at knúturin næstan er óloysiligur, um tað almenna ikki bara gevur eftir – og tað verður dýrt.


text:
20. mars 2007, 21:42
Umleið 2/3 av skrokkinum til fyrra supply-skipið hjá Thor eru nú komnir upp, og miðjað verður eftir, at hesin skrokkurin kann sjósetast einaferð fyrst í juli.
- Pláss er ikki til at smíða báðar skrokkarnar í byggihøllini í senn, men tá hin fyrri verður flotaður í juli, verður rættiliga farið undir at smíða hin seinna, sigur Dánjal Andreassen, fyrisitingarleiðari á Skála Skipasmiðju
Tað gongur væl hjá Skála Skipasmiðju og pólsku handverkarunum, sum skipasmiðjan hevur at hjálpa sær, at byggja tann fyrra nýbygningin av tveimum til P/F Thor í Hósvík.
Dánjal Andreassen, fyrisitingarleiðari, sigur, at umleið 2/3 av skrokkinum til fyrsta supply-skipið nú eru komnir upp, og miðjað verður eftir, at hesin skrokkurin kann sjósetast einaferð fyrst í juli. Tá verður hann lagdur við bryggjuna og verður smíðaður liðugur, meðan hann liggur við bryggju.
- Vit hava bílagt stálið til seinna nýbygningin, sum P/F Thor skal hava, og vit vænta, at stálið kemur síðst í hesum mánaðinum.
Fyrisitingarleiðarin sigur, at pláss er ikki til at byggja báðar skrokkarnar í byggihøllini í senn, men tá hin fyrri fer út, verður rættiliga farið undir at byggja hin seinna.
- Vit fara tó undir at skera stál til hin seinna, og ætlanin er eisini at smíða onkra sektión, sum so verður klár at seta upp, tá hin fer út.
Dánjal sigur, at supply-skipini, sum skipasmiðjan nú smíðar fyri Thor, verða 55 metrar long, og hesir báðir sáttmálarnir tilsamans liggja um 150 miljónir krónur.
Nú tað stundar til páskar, fara nakrir av teimum 40 póllendingunum, sum smíða skipini á Skála, heim, og aðrir koma higar til lands.
- Menninir hava loyvi at verða eitt hálvt ár í Føroyum í senn, men vit skipa so fyri, at ikki allir fara heim í senn.
Dánjal Andreassen heldur, at tað sjálvandi kundi verið ein fyrimunur fyri byggiarbeiðið, um tað vóru somu menninir, sum smíðaðu skrokkin lidnan.
- Men tað er einki at ivast í, at teir hava gott av av sleppa úr byggiumhvørvinum og heimaftur til familjurnar.
Fyrisitingarleiðarin sigur, at allir fóru heim til Póllands á jólum.
Flestu póllendingarnir, sum arbeiða á Skála Skipasmiðju, komu higar í desember.
© Vilmund Jacobsen - Sosialurin


text:
Vegna ov fáar umsóknir, verður starvið sum námsfrøðingur hjá Suðuroyar Barnaverndartænastu lýst leyst av nýggjum.
Søkt verður eftir námsfrøðingi 30 tímar um vikuna at starvast heima hjá barnafamiljum og at stuðla børnum og ungdómi. Møguleiki er fyri, at tímatalið verður økt til fulltíðarstarv, um møguleiki er fyri og tørvur er á tí.
Arbeiðið er í tøttum samstarvi við barnaverndartænastuna og onnur fakfólk. Arbeiðstíðirnar eru skiftandi, um dagin, tíðliga á kvøldið og onkutíð í vikuskiftum, lagað til tørvin hjá familjunum.
Søkt verður eftir námsfrøðingi sum:
- Dugir væl at samstarva og samskifta
- Vísir virðing yvir fyri familjunum og børnunum/teim ungu
- Kann virka fyri, at foreldrini fáa neyðugan stuðul til foreldrauppgávuna
- Kann hjálpa børnum/ungum at fáa ein tryggan, mennandi og skipaðan gerandisdag
- Dugir væl at gera eygleiðingar og er fakliga væl fyri
- Hevur dirvi at taka ábyrgd og arbeiða sjálvstøðugt
Vit bjóða:
- Eitt spennandi og mennandi starv
- Upplæring í at eygleiða og samskifta við familjur og børn
- Møguleika fyri at luttaka á viðkomandi skeiðum og temadøgum
- Eitt sjálvstøgugt starv í skiftandi vaktum, har ein skipar arbeiðsdagarnir í samstarvið við umsitingina hjá Barnaverndartænastuni og familjurnar
- Sparring og vegleiðing frá starvsfólkunum hjá Barnaverndartænastuni
Førleikar:
Útbúgving sum námsfrøðingur. Viðkomandi royndir við sosialt útsettum børnum og familjum er ein fyrimunur. Um skikkaður námsfrøðingur ikki søkir, verður annað fólk við viðkomandi royndum ella útbúgving sett í staðin. Neyðugt er, at umsøkjarin hevur koyrikort.
Um Suðuroyar Barnaverndartænastu
Suðuroyar barnaverndartænasta er staðsett á Tvøroyri og umfatar allar 7 kommunurnar í Suðuroynni. Tað starvast fimm starvsfólk í umsitingini.
Endamálið hjá Suðuroyar Barnaverndartænastu er at ansa eftir teimum børnum og ungum, sum vegna sosial vandamál, liva undir viðurskiftum, ið kunnu skaða teirra vælferð og menning, og veita teimum ta hjálp, ið er neyðug fyri at greiða støðu teirra.
Eitt týðandi mál fyri Barnaverndartænastuna er at syrgja fyri, at hjálpin verður sett í verk saman við familjuni, at tilboðið er tað besta og at gerandisdagurin hjá barninum og familjuni ávirkast so lítið sum gjørligt.
Lønar- og setanartreytir
Starvið verður sett skjótast gjørligt, og er tíðaravmarkað fram til 1. mars 2018, við møguleika fyri, at starvið verður longt. Løn sambært sáttmála millum Kommunala Arbeiðsgevarafelagið og Føroya Pedagogfelag.
Umsóknarfreist
Umsóknin skal vera okkum í hendi í seinasta lagi 23.03.17 kl. 12.00, saman við prógvum, CV og øðrum viðkomandi skjølum. Hjálagt umsóknini skal eisini vera revsiváttan. Meira fæst at vita um starvið, við at venda sær til leiðarin Anniku Jónsveinsdóttir á tlf: 229085/611090 ella teldupost: annika@tvoroyri.fo.
Umsóknin skal sendast við vanligum posti ella telduposti til:
Suðuroyar Barnaverndartænasta
Tvørávegur 37
Postboks 104
800 Tvøroyri
ella:
barnavernd@tvoroyri.fo


text:
18. Jul 2017
Kl. 16.10 (18. juli) boðaði Nets frá, at trupulleikarnir eru loystir og til ber aftur at avgreiða kort í sjálvtøkum, eins og handlum. ...
12. Jul 2017
Heinta niður Tænastugjøldini sum pdf her ...
29. Jun 2017
Fíggjareftirlitið hevur í dag endurútnevnt sparikassan til framvegis at vera serliga týðandi peningastovnur í Føroyum Sambært lóg um fíggjarvirksemi útnevnir Fíggjareftirlitið árliga SIFI-peningastovnar í Føroyum. Grundað á sparikassans virksemi verður sparikassin mettur at hava so mikið stóran týdning fyri samfelagið, at hann...
28. Jun 2017
Sum altíð er neyðugt at vera umhugsin við teldupost-samskifti. Lat vera við at lata upp viðheftar fílur ella leinki í teldupostum, har tú ikki kennist við ella hevur álit á avsendara.Seinastu tíðina - m.a. í vikuskiftinum, sum fór, - hava stór álop verið framd ymsa...
02. Jun 2017
Norðoya Sparikassi dagførir síni tænastugjøld við virknaði frá 12. juli 2017. Nýggja yvirlitið yvir tænastugjøld sæst her NORÐOYA SPARIKASSI ...
18. Mai 2017
Norðoya Sparikassi lækkar ávísar innlánsrentur við upp til 0,5 %-stigum.Lækkingin er grundað á broytingar á føroyska og danska fíggjarmarknaðinum og fær gildi frá mánadegnum 19. juni 2017.Rentuyvirlit verður kunngjørt á heimasíðu sparikassans www.ns.fo, tá ið broytingarnar koma í gildi.NORÐOYA SPARIKASSI ...
28. Apr 2017
Marjun í Lambanum sýnir fram málningar í hølunum hjá Norðoya Sparikassa í Fuglafirði frá í dag 28. apríl til seinast í mai mánaði.Talan er um eina søluframsýning.Upplatingartíðir okkara eru:Mánadag - fríggjadag kl. 09.30 - 16.00Hósdag kl. 09.30 - 18.00Øll eru hjartaliga vælkomin. ...
31. Mar 2017
Sambært sparikassans strategi, har kundin er í miðdeplinum, ynskir sparikassin, at kundin sjálvur hevur møguleika at velja tryggingarfelag. Sparikassin umboðar nú bæði tryggingar hjá Trygd og Betri Trygging. Avtalurnar fevna um trygging av bústaði, bili og innbúgvi hjá privatkundum. NORÐOYA SPARIKASSI...


text:
Til limirnar í Felagnum Føroysk Tónaskøld.
Innbjóðing til fund og mat!
Felagið Føroysk Tónaskøld bjóðar hervið limum sínum á kunnandi fund mikudagin/kvøldið 29. juni kl 17.00 á Gjáargarði (í Gjógv).
Fundirin er í samband við at felagið hevði árliga aðalfundin herfyri, og at felagið nú er vorðin fullur limur í ISCM (International Society for Contemporary Music).
Umframt kunning um áðurnevndu mál, verður greitt frá tiltøkum ið FFT stendur fyri, ella luttekur í, í 2011/2012, bæði innan og uttanlanda.
Tiltøkini fevna m.a. um sangskriving, bíllegingar og annað.
Hetta er samstundis eitt gott høvi hjá limunum at gera vart við mál av ymsum slag, og at spyrja um ymiskt ið viðvíkur felagum.
Eftir fundin, kl 19.00 er mentunarkvøld við mati tónleiki og føroyskum dansi.
Hetta er tiltak sum er partur av skránni hjá Summartónar
Tónleikainnslagið er við: John Nugent og Yggdrasil - John Nugent (saxophone), Angelika Nielsen (violin), Kristian Blak (piano), Heðin Ziska Davidsen (guitar), Mikael Blak (bass)
Felagið Føroysk Tónaskøld bjóðar til tiltakið (kostnaðurin er annars 350,-).
Vegna bílegging av mati, verða tit biðin um at tekna tykkum sum skjótast, hjá undirritaða ella hjá Kristian Blak.
Vónandi taka nógv undir við tiltakinum.
Heilsan
Atli K Petersen
Formaður í FFT


text:
framhald
Trolarar undir Fųroyar
Taš hevši ikki veriš vanligt, at skotskir og enskir trolarar royndu undir Fųroyum, men ķ eini 10 įr hųvdu teir fiskaš undir Ķslandi. Ķslendingum dįmdi hetta lķtiš, tķ teir fiskašu so innarlaga og fóru viš fiskinum hjį teimum.
Fųroyingar hvukku viš summariš 1898, tį bretsku trolararnir komu higar ķ stórum tali. Fųroyingatķšindi hildu seg vita, at trolararnir ķ fleiri įr hųvdu sópaš ķslandsleišina, men teir vóru keddir av teimum stóru bótunum, teir nś fingu, tį donsk krķgsskip tóku teir har.
Undir Fųroyum var ikki sami vandi fyri at verša tikin, og vóršu teir tiknir, var bótin so lķtil, at hon virdist ikki meir enn, um tś sletti vatn į gįs, skrivaši blašiš.
Ein onnur grund var fiskirķkidųmiš undir Fųroyum. Clondyke var eitt mótaorš ķ leitan eftir gulli um hetta mundiš, og taš var ikki sųrt, at oršiš varš brśkt ķ Bretlandi um fiskileiširnar undir Fųroyum.
Fųringatķšindi lųgdu ikki fingrarnar ķmillum. Blašiš skrivaši, at hesir eingilsku trolarar nś tyrptust saman at sópa okkara bestu fiskileišir, so at onki bragdaši eftir, og teir sópa torrabotnin, so at lķtiš skiliš man fara at verša har, tį iš fiskurin leitar hagar ķ komandi torra.
Sķšst ķ juni royndu amtmašurin og sorinskrivarin at taka ein trolara, iš royndi tętt undir landi śti fyri Saksun, men hann setti fulla ferš į, so teir fingu bara nummariš av honum.
Ein dagin sóust 40 trolarar millum Mykines og Mżling, og sųgur komu ymsastašni frį um yvirgang og rįnsmannaatburš. Teir trolašu millum Fugloynna og Višoynna og eystantil tętt viš Svķnoyarlandiš. Ķ Sundalagnum trolašu teir fyri hvųnsmanseygum sunnan fyri Eiši.
Ongin fjųršur var so streymharšur ella hevši so óslęttan botn, at trolararnir ikki fóru fram viš sķnum trolum. Ein tjųrnuvķksbįtur hevši sett lķnu į hżsuleišini vestanfyri Saksun. Hana sópaši ein trolari upp ķ trol sķtt og vildi ikki geva monnunum hana aftur.
Fųringatķšindi hildu taš vera harmiligt, at śtlending-ar óttaleysir kundu halda fram viš sķnari trolveišu og elva til neyš og armóš hjį meginpartinum av Fųroya fólki, sum tķverri hevši hjallin į sjónum.
Les vķšari: Smiril śt at jagstra


text:
Talvulakk kann brúkast til eitt sindur av hvørjum. Tað mest vanliga er at mála á eina hurð ella ein vegg, og so brúka hetta pláss til talvu – t.d. við boðum og tekningum hjá børnum.
Men tað ber eisini til at mála krúss og lampur við talvulakki. Síðani kanst tú tekna við kriti á krússið ella lampuna, og á tann hátt seta tín egna dám á lutirnar.
Vilt tú hava kritið av aftur, er bara at turka við einum vátum lappa, sum er væl vundin.
Í Byggibúðini hjá Bygma Balslev hava vit talvulakk til endamálið. Spyr starvsfólk okkara, sum fegin vegleiða teg í hvussu nógv tú skalt brúka, og hvør pensil er góður til júst hesa máling.


text:
Høvuðsnavnið á Sørvágs Country- og Bluesfestivali, Billy Yates, var framúr, serliga við egnum sangum, men hann savnaði ikki so nógv fólk framman fyri stóra pallinum á Dugnasandi, tí bert fá kendu hann. Kanska skuldi hann sungið seinni. Hinvegin kendu øll hin vælupplagda Halleluja Sofus, sum hevði eitt avbera gott sjov við fleiri tónleikarum, eisini trimum blásarum, á minna pallinum. Bólkurin Flamma hevði eisini eitt framúr sjov við trimum væltrimmaðum sangarinnum og fleiri tónleikarum. Øll tann unga fjøldin sang hart við, tá tær tríggjar fingu Hall Joensen at syngja Whiskey Lullaby, sum eg als ikki kendi.
Júst hesar nýhugsaðu samansetingar, sum til dømis Halleluja Sofus og Flamma, vóru umframt høvuðsnavnið, Bill Yates, millum tað besta, ið eg varnaðist. Men á báðum pallunum vóru fleiri enn tjúgu framførslur, og tí fleiri, sum eg ikki hoyrdi, tí at gestablídnið var so stórt alla staðni í Sørvági. Í túnum, stovum, kjallarum og kampingvognum. Tað var, sum lat øll bygdin seg upp í góðveðrinum. Ólavur bjóðar morgunmat á nýggja Føroyakortinum, meðan nýggjasta bókin hjá Líggjas í Bø liggur í vindeygakarminum. Sterkt Typhoo-te við mjólk í Nymfokrússi.
Uppi undir Bólheyggi bjóða Annika og Regin Jespersen turra grind og spik og alt, sum hoyrir til. Í kjallaranum hevur Regin goymt nógv tilfar frá tíðini við The Drifters, sum spældu í Eysturoynni í seinnu helvt av 1960’unum og eisini ferðaðust kring landið, m.a. í Sandoynni, har nógvar góðar myndir eru tiknar.
Niðri á stevnuøkinum vóru kampingfólk í hópatali, eini hundrað vognar hevði onkur talt, og vælhýrd ungfólk, sum vóru stásað upp frá topp til tá í nýggjasta cowboy outfitti við spískum deseinara stúlvum og passandi Stetson hattum. Langfaramenn av tí gamla slagnum eru í avgjørdum minniluta og áhoyraraskarin er yngri enn eg fyrr havi varnast, ella eg blivin eldri. Kjallaraprátið gongur lívliga og onkustaðni varnast tú ensk orð frá krígnum, sum til dømis navnið á svinginum úr Miðvági og oman móti Vatninum. Í allari stevnugleðini var bara ein óður maður. Tað var í eina kjallaranum, hann lat meg vita, at í tretivu ár hevði hann verið í øðini um eina grein, eg skrivaði í Skúlablaðnum í 1983. Greinin var um nýggju fitness sentrini, sum tá komu til landið, og setti spurning við, hví fólk ikki gingu i fjøllunum í staðin. So rýmdi maðurin og friður var. Ikki kendi eg hann, men kanska skal man onkuntíð vara seg, hvat man skrivar. Men eitt er vist. Vit hoyrast aftur á Dungasandi næsta ár. Tí har er lagið gott á øllum. Uttan hesum eina. Og tað er ikki so galið.


text:
OGNIR til sølu/leigu
BYGDARRÁÐSFUNDIR
LÝSINGAR
-
KORT
VEÐRIÐ
Tunnilsætlan
19.12.2005
Arbeiðið við eini samlaðari samferðsluætlan fyri Føroyar verður væntandi liðugt um árslok 2006. Svaraði Landstýrismaðurin í Vinnumálum Bjarni Djurholm, fyrispurningi frá Heidi Petersen løgtingskvinnu í tinginum fríggjadagin. Hann vísti samstundis á, at ynski vóru frammi um 12 tunnlar ymsa staðni í Føroyum.
Heidi Petersen fregnaðist eftir samferðsluætlanini, tí skjótt eru tvey ár fráliðin, síðan Vestmanna kommuna sendi uppskot um tunnil millum Vestmanna og Leynar til Landstýrið, og svarið var tá, at Landsverk arbeiddi við eini samferðsluætlan fyri alt landið, og at hesin tunnil varð viðgjørdur í hesi ætlan.
Landstýrismaðurin gjørdi vart við, at ynskini um nýggjar tunlar eru nógv kring landið. Umframt Vestmannatunnilin kunnu nevnast tunnil til Fámjins, Dals, Saksunar, Tjørnuvíkar, Gjáar, Viðareiðis, millum Skálabotn og Gøtudal/Kambsdal og undirsjóvartunnil til Sandoynna. Harumframt er eisini ynski um nýggjan tunnil til Hvalbiar, Sandvíkar og norður um Fjall á Borðoynni, umframt at aðrir tunlar hava dagføring fyri neyðini.
Heidi Petersen vísti á, at teljingar hjá Landsverki vísa, at í 2004 koyrdu 1016 akfør um samdøgrið til og úr Vestmanna. Meðan 1015 akfør koyrdu til og úr Vágunum um samdøgrið í sama tíðarskeiði.
Í fyrispurninginum sigur tingkvinnan Høgareyn er ikki altíð so tespiligt í hálku og kavarokið hjá vanliga arbeiðsfólkinum, men heldur ikki hjá stóru trailarunum, sum flyta ferskan fisk til virkingar aðrastaðnis í landinum, og ikki minst flyta alla tann liðugt virkaða fiskin úr Vestmanna til Havnar til avskipingar, bara hesin seinni parturin er um 6000 tons og ferski fiskurin til og úr Vestmanna er kanska eini 3000 - 4000 tons afturat [ .] Eisini vil henda íløga føra við sær minnið viðlíkahald, bæði tá hugsað verður um asfaltering, kavarudding og vanligt viðlíkahald annars..
Landstýrismaðurin dugdi ikki at siga hvørja raðfesting Vestmannatunnilin hevði í samferðsluætlanini, men metingar vístu, at tunnilin væntandi fer at kosta um 300 milliónir.
Heidi Petersen undrast á at arbeiðið við at gera samferðsluætlanina skal taka trý ár.
Í talvuni í høgru síðu síggjast fyrispurningur og svar
Kelda: Sosialurin
KOMMUNUSKRIVSTOVAN
Vestmanna kommuna
Bakkavegur 8
Postboks 91
FO-355 Vestmanna
Tel. +298 770 100
Fax +298 770 101
vestmanna(a)vestmanna.fo
Kommunuskrivstovan er opin:
mánadag-fríggjadag
kl. 9.00 - 15.00
Kontunummur
Eik Banki: 9181-123.097.4
Bank Nordik: 6460-110.628.9
Suðuroyar Sparikassi: 9870-997.298.7
Barnaansing: 6460-156.028.1
Staðið FM 101
Sunnukvøld frá kl. 21
Hóskvøld frá kl. 21 (endursendingar)


text:
Cap Negret 5 23 nov til ......
Laila var til tannlæknað og tók nakrar myndir uttanfyri tá hon var
liðug
Innkeyp skal eisini til
Vit keypa feskan tosk í Mercadona, kostaði 5,99€/kg heilur fiskur
filmur
So eru vit á veg til svimjing hósdagin kl 17:30 :o)
Kirkja í Altea
Iglesias Altea
Sera hyggelig gøta at ganga yvir til Altea Statium, har fótbóltsvallir,
ítrottarhøllir, svimjihøll og annað eru. Bara 10 min at spasera yvir :o)
So er Gudmundur til venjing
Venjarin er bara blíður og fittur
Vit standa sum oftast uttanfyri og bíða, ímeðan Gudmundur svimur
Hesar síggja út til at trývast, eta nógv nú
Jólabýurin í La Marina í Finestrat
Fríggjadagur 25 nov 2011
Sera gott veður í dag, hava sóla okkum og hitamálarin sigur 26 gr í skugganum, full sól og eingin vindur. Men kl gott 16 fór sólin av altanuni hjá okkum, men er eina løtu
aftur á strondini :o)
Lekkurt veður
Skype verður nógv brúkt at tosa heim við :o)
Gudmundur byggir nógvar hyttir til Bobby ;o)
Leygardagin fóru vit ein biltúr norðureftir til
Javea, ein sera hyggiligur býur
uml
Gudmundur klárar ikki at vit koyra framvið einari bensinstøð, uttan at hann skal
inn
30 min at koyra. Whitelink eigur eitt summarhús her at keypa sær okkurt lækkurt :o)
Landingarmiðstøð og Uppboðsøla av fiski, men har var eingin aktivitetur uttan
at ein rúgva av fólki fiskaðu við tráðu
Her brúka teir tvískiljur til útróður :o)
Hettar kann man kalla stampar, mega stórir
Kaffi og CocaCola og kaku :o)
Ein stór á gongur niðan gjøgnum býin
So í eina leikutoyshandil at finna jólagávuhugskot
Sunnudagin fylgja vit Gudmundur niðan til Baldur og Aldu
Mynd tikin tætt við kirjuna yvir Altea, Albir sæst longur frá og longst frá er
Benidorm
So hava vit bestilt Paella, sum er ein góður spanskur rættur. Har er alt
blanda saman, bæði kjøt og fiskur og nógv rís
Her stendur Aromat knorr á borðinum, ikki sæð tað fyrr
So til gongu aftur heim, sera hyggiligur túrur at ganga í góðveðrinum
Mega nógv, sum fiska í dag
Toki fer súsandi forbí yvir høvdinum á Lailu, tað steðgar einar 500 m frá okkara
íbúð
Týsdagur aftur mega gott veður, sól og stilli
Týsdag fara vit eftir Gudmundi í skúlanum og so er hann heima í pavsuni, og
so aftur í skúla kl 15:30 til 17
Gæsnar mugu fáa gras :o)
Gudmundur fer glaður í skúla
Mikumorgunin aftur sera gott veður
Hettar hevur Gudmundur bíða leingi eftir :o)
Hevur spurt hvønn dag í ein mánað nær verður 1.des
Hósmorgun 1.des wow tíðin gongur skjótt. Høgni kemur um 22 dagar :o)
Flott at síggja í morgun
Sera nógvur fuglur í dag
Gudmundur ger ein jólabý
Fríggjamorgun kl 08:30 aftur gott veður, men bara 14 gr uff kalt :o)
So skulu skúla børnini í Cirkus í Benidorm
Størri børnini fingu eitt minni barn í part at leiða, Gudmundur mega stoltur :o)


text:
Millum Fjarða í Eysturoy, hevur Regin Borðoy havt fjós og seyðhús í fleiri ár. Nú er hann farin at víðka um fermetratalið og virksemi hjá sær.
Regin Borðoy er kendur fyri at vera raskur og nærlagdur og hevur eina góða konu, Óluvu, sum er úr Skúgvi, og sum saktans kann taka eina hond í. Regin er sjálvur ættaður av Norðskála
Tí ber teimum væl til at reka bóndavirksemi Millum Fjarða. Tey hava gjørt ávísar royndir at hava gæs á festinum.
Regin Borðoy hevur festið Skálafjall, Miðjan í markatalsbygdini Skála, sum er 5 merkur til støddar og hevur eitt áseyðatal uppá 110.
Saman við Jacob P. Johannesen hevur Regin eisini Ytra Miðhaga, sum er 6 merkur og 9 gyllin til støddar við 120 áseyðum.
Regin hevur gjørt nógv burturúr at dyrka upp úr nýggjum og her síggja vit ein part av tí, sum hann hevur velt upp úr nýggjum. Myndin sýnir økið frá fjósinum og inneftir.


text:
Gini –vísital og fimtingslutfall
Við ymiskum uppsetingum av hagtølum ber til at lýsa, hvussu javnt ella ójavnt inntøkurnar eru býttar í einum landi. Í hesi grein brúka vit tvey ymisk hagtalsmát, sum vísa, hvussu býtið er:
- Fimtingslutfall
- Gini-vísital
Hetta er altjóða leistur, og tí ber til at samanbera Føroyar við onnur lond.
Í hesum útrokningunum verða ikki vanligu inntøkurnar hjá borgarunum ella húskjunum brúktar. Brúkt verður eitt javnvirðismát, sum er eitt roknað mát fyri, hvussu nógv tey ymsu húskini hava til nýtslu eftir skatt. Hetta verður nevnt javnvirðisinntøka (equivalence income).
Javnvirðisinntøkan verður roknað fyri hvørt húski sær, sum samlaða inntøkan eftir skatt, men lagt verður upp fyri, hvussu stórt húskið er. Eitt stórt húski hevur á fleiri økjum færri útreiðslur upp á seg fyri hvønn persón. Við at leggja upp fyri støddina á húskinum, fæst eitt standariserað mát fyri, hvussu møguleikarnir hjá samlaða húskinum eru at nýta sína inntøkur. Síðini ber til at býta javnvirðisinntøkuna hjá húskinum við tali á fólkum í húskinum fyri at fáa javnvirðisinntøkuna hjá tí einstaka. Eftir hesum leisti, verður hon eins fyri øll í húskinum. (Si nærri lýsing av javnvirðisinntøku her).
Fimtapartslutfallið
Her verða borgararnir býttir í 5 eins stórar partar eftir javnvirðisinntøku. Síðani verður roknað, hvussu stóran part av javnvirðisinntøkuni ríkasti fimtiparturin ræður yvir samanborðið við tann fátækasta fimtapartin.
Í Føroyum er ríkasti fimtiparturin í 2015 - 3,2 ferðir ríkari enn fátækasti fimtiparturin. Sum talvan vísir, hevur hetta mát verið støðugt seinastu árini - er vaksið 0,4 stig siðan 2009.
Gini-vísitalið
Gini-vísitalið er eitt annað mát fyri, hvussu javnvirðisinntøkurnar í samfelagnum eru býttar. Um øll hava somu inntøku er talið null, og hevur eitt húski alla inntøkuna, er talið 100%.
Nevnast kann, at tá talan er um hesi bæði mát liggja Føroyar í lægsta endanum, tá samanborið verður við okkara grannalond. Føroyar er áleið sama støði sum Ísland við 3,4 í fimtingslutfalli og 23,6 í gini-tali, meðan Danmark er tað norðurland við hægst ójavna. Gini–talið í Danmark í 2015 var 27,4 og fimtingslutfallið 4,1. Samanumtikið er tað soleiðis, at jú longri ein flytur seg burtur frá norðurlondunum, jú hægri gerast hesi mát og sostatt ójavnin. Meiri kann lesast á síðunum hjá teimum norðurlendsku hagstovunum og Eurostat.
Í hagtalsgrunninum eru meira útgreinaðir upplýsingar viðvíkjandi gini-tali og fimtingslutfalli, bæði á aldur, húskisbólkar, øki og kyn.


text:
Brot úr ítróttarsendingini “3-2” hjá Kringvarpi Føroya hin 24. november 2014, um hví Pál valdi at melda frá einum rættiliga vissum gullheiðursmerki í 1500 metra frísvimjing á donsku meistarastevnuni á stuttgeil. Upprunabrotið sæst her á kvf.fo
Tag: DMK 2014
Pál um avgerðina at strika 1500 frí á DMK 2014
Danska svimjiheimasíðan svoem.dk prátaði við Pál Joensen í gjár, um luttøkuna nú á donsku stuttgeilameistarstevnuni 2014, og um luttøkuna á HM í Doha nú um góða viku. Um avgerðina at strika 1500 frí sigur Pál, at hann føldi seg ikki heilt væl í gjár, og valdi tí at ikki risikera nakað so stutt upp undir Doha.
Magnus 53.34 og gull í 100 firvald á DMK 2014
Magnus Jákupsson svam seg í kvøld til sítt fimta gullheiðursmerki á donsku stuttgeilameistarastevnuni 2014, tá ið hann í finaluni í 100 metra firvald svam teinin uppá 53.34, frammanfyri Anton Bromer á 53.59 og Magnus Sloth Poulsen á 54.03. Magnus hevur afturat hesum vunnið gull í eisini 100 rygg og blandað, og 50 rygg og firvald, umframt bronsu í 50 og 100 frí. Pál Joensen skuldi eftir røttum hava luttikið í finaluni í 1500 metra frísvimjing, men bar seg undan.
Magnus og Pál í finalu seinnapartin
Síðstu innleiðandi riðlar vórðu avgreiddir á donsku stuttgeilameistarastevnuni í morgun, har Magnus Jákupsson og Emma Festirstein Nystrøm eisini royndu seg. Magnus hevði triðbestu tíð í 100 firvald, og er tískil í finaluni seinnapartin, meðan Emma við 5:10.12 svam seg til eitt 26. pláss í 400 blandað, og við 2:09.43 svam til eitt 31. pláss í 200 frí. Pál Joensen hevur bestu tilmeldingartíð í 1500 frí, har besti riðilin verður svomin seinnapartin.
(Emma Festirstein Nystrøm á DMK 2014. Jákup Jacobsen eigur myndina)
Magnus bronsu í 100 frí á DMK 2014
Magnus Jákupsson flutti eitt pláss í DM-finaluni í 100 metra frísvimjing í kvøld, í mun til sítt 4. pláss aftaná innleiðandi í morgun, og vann bronsu við tíðini 49.66 aftanfyri Frederik Siem Pedersen á 48.48 og Magnus Westermann á 49.18. Frans Johannesen varð nummar 4 við tíðini 49.73. Sí úrslitalistan her.
Magnus og Viktor Bromer á DMK 2014. Jákup Jacobsen eigur myndina.
Magnus og Frans í DM-finalur aftur í dag
Teir báðir Magnus Jákupsson og Frans Johannesen kvalifiseraðu seg aftur í morgun til finalur á donsku meistarastevnuni á stuttgeil; Magnus við 4. bestu tíð í 100 frí, og Frans við 5. bestu í 100 frí umframt 3. bestu í 50 bringu.
Magnus og Frans á DMK 2014. Jákup Jacobsen eigur myndina.
Magnus 2 gull afturat á DMK 2014
Magnus Jákupsson vann sær tvey donsk meistaraheiti afturat, tá ið hann á donsku meistarastevnuni á stuttgeil í kvøld vann finaluna í 50 metra firvaldasvimjing við tíðini 24.08, og finaluna í 50 metra ryggsvimjing við tíðini 24.86. Frans Johannesen svam eisini DM-finalu í kvøld, og varð hann har nr 5 í 200 metra frísvimjing við tíðini 1:49.23.
Magnus og Viktor Bromer á DMK 2014. Jákup Jacobsen eigur myndina.
Magnus og Frans í finalur aftur í dag
Magnus Jákupsson svam seg í morgun í tvær finalur afturat á donsku meistarastevnuni á stuttgeil, tá ið hann í innleiðandi 50 firvald svam bestu tíð, og í innleiðandi 50 rygg næstbestu aftanfyri bretska Marco Louchran. Frans Johannesen svam seg í finalu í innleiðandi 200 frí, við sættbestu tíð av teimum sum luttóku har.
(Magnus og Frans á DMK 2014. Jákup Jacobsen eigur myndina)
Emma Festirstein Nystrøm royndi seg í innleiðandi 200 blandað og 100 bringu, har hon í 200 bringu svam seg til eitt 23. pláss, og í 100 bringu til eitt 56. pláss.
(Emma á DMK 2014. Jákup Jacobsen eigur myndina)
5 heiðursmerki til føroyingar, fyrsta dag á DMK 2014
Fyrstu finalur vóru í kvøld á donsku meistarastevnuni á stuttgeil, og gekk tað bara heilt gott hjá føroyingunum. Magnus Jákupsson vann gull í bæði 100 metra blandaðari svimjing og 100 metra ryggsvimjing, umframt bronsu í 50 metra frí. Pál Joensen vann gull í 400 metra frísvimjing, meðan Frans Johannesen vann bronsu í somu grein.
Myndir © Jákup Jacobsen 2014


text:
Hann var venjari hjá U14 og U17 gentum og var eisini høvuðsungdómsvenjari á gentusíðuni. Vit takka Silva fyri tíðina og ynskja honum alt tað besta í framtíðini.
Allan Dybczak, sum er venjari hjá besta kvinnuliðnum og 1. deild monnum tekur yvir eftir Silva. Hjá U14 kemur Allan saman við Kára Sørensen og Jacob Eli Olsen at venja okkara gentur.
Hjá U17 verður tað Allan saman við Gisla Sveinbjørnsson og øðrum hjálpara, sum kemur at taka sær av liðnum restina av árinum.
Vit vilja ynskja teimum alt tað besta í venjaraleiklutunum í Havnar Bóltfelag.


text:
Nýggja høvuðssætið hjá Almannaverkinum er betri, bíligari og munandi grønari enn gomlu hølini hjá stovninum. Almenn móttøka verður á Staravegi 18 fríggjadagin 1. september millum klokkan 15 og 17, har øll eru vælkomin.
Almannaverkið er flutt inn í nýggj høli á Staravegi 18. Hóast stovnurin einans er fluttur fáar metrar, so er munurin stórur fyri bæði starvsfólk, viðskiftafólk og fyri umhvørvið. Nýggi bygningurin er eitt frambrot fyri stovnin.
Almannaverkið hevur undirskrivað ein 10 ára leigusáttmála við Sp/f Fróði Sigvardsen, sum hevur bygt bygningin til endamálið hjá Almannaverkinum. Leigukostnaðurin er 1.100 krónur fyri fermeturin um mánaðin, og tá er húsavørður við í sáttmálanum.
Ein góður og bíligur bygningur
Sáttmálin millum Almannaverkið og Sp/f Fróði Sigvardsen varð undirskrivaður, áðrenn spakin varð settur í, og byggiharrin hevur sostatt tikið allan byggiváðan á seg. Nú bygningurin er liðugur má staðfestast, at Fróði Sigvardsen hevur stýrt verkætlanini væl.
Arbeiðið byrjaði á sumri í 2016 og 13 mánaðar seinni stóð bygningurin liðugur. Bygningurin kostar tilsamans 23 milliónir krónur, sum svarar til ein byggikostnað uppá slakar 10.000 krónur fermeturin.
Betri arbeiðsumstøður fyri bæði starvsfólk og viðskiftafólk
Øll arbeiðshøli hava stórar glasflatur, sum tryggja gott ljós inni, nýmótans luftskiftisskipan og eru innrættaði við tilfari, sum hevur góðar akustiskar eginleikar. Góðu hølini, hugnaligu felagshølini og ljósa og rúmliga móttøkan skapa góðar arbeiðsumstøður fyri starvsfólk og hava til endamáls at taka væl ímóti og tæna viðskiftafólki.
Almenn móttøka verður í nýggju hølunum í dag, fríggjadagin 1. september, millum klokkan 15 og 17, har høvi verður at síggja hølini. Øll eru vælkomin.


text:
2. mai 2017Nr. 51
Kunngerð um uppalingarískoyti
Við heimild í § 71, stk. 3 í løgtingslóg nr. 18 frá 8. mars 2005 um barnavernd, sum broytt við løgtingslóg nr. 52 frá 8. mai 2012, verður ásett:
§ 1. Tá ungur, sum er fyltur 18 ár, verður settur heiman, kann Høvuðsbarnaverndarnevndin avgera, at uppalingarískoyti skal rindast.
Stk. 2. Barnaverndarnevndin leggur tilmæli um ásetan av uppalingarískoyti fyri Høvuðsbarnaverndarnevndina.
§ 2. Uppalingarískoyti er eitt gjald, ið skal rinda ein part av uppihaldinum fyri hin unga, meðan hann er settur heiman.
§ 3. Uppalingarískoyti kann áleggjast tí unga, ið er settur heiman, eftir reglunum í §§ 6-8.
§ 4. Rættin til uppalingarískoyti hevur tann myndugleiki, ið ber útreiðslurnar av hinum unga, meðan hann er settur heiman.
Stk. 2. Er hin ungi settur á stovn hjá landinum, er tað landið, ið hevur rættin til uppalingarískoytið.
§ 5. Í avgerðini hjá Høvuðsbarnaverndarnevndini skal tilskilast, hvagar uppalingarískoytið skal rindast.
Gjaldið
§ 6. Einum ungum, sum er fyltur 18 ár, kann áleggjast at gjalda eitt uppalingarískoyti, ímeðan hann er settur heiman.
Stk. 2. Uppalingarískoyti kann bert áleggjast, um mett verður, at hetta er við til at menna hin unga, eitt nú økja ábyrgdarkensluna hjá viðkomandi.
§ 7. Uppalingarískoyti kann bert áleggjast, um hin ungi hevur vunnið sær pening av egnum arbeiði.
Stk. 2. Uppalingarískoyti kann bert krevjast av tí, sum loypur av arbeiðsinntøkuni, tá ið vanligar útreiðslur hjá viðkomandi aldursbólki til lummapening og klæðir, ásett sambært kunngerð um samsýning til fosturforeldur, eru drignar frá.
Stk. 3. Upphæddin, ið verður áløgd tí unga at gjalda í uppalingarískoyti, kann í mesta lagi verða eitt gjald, ið svarar til helvtina av tí vanliga barnagjaldinum ásett sambært lóggávuni um rættarstøðu barnanna.
§ 8. Verður uppalingarískoyti álagt einum ungum, skal Barnaverndartænastan við jøvnum millumbilum kanna, um treytirnar fyri at áleggja uppalingarískoyti framvegis eru til staðar.
Stk. 2. Um treytirnar ikki eru til staðar, skal Barnaverndartænastan beinanvegin leggja nýtt tilmæli fyri Høvuðsbarnaverndarnevndina, ið kann taka nýggja avgerð.
Kunning
§ 9. Seinast tveir yrkadagar eftir, at Høvuðsbarnaverndarnevndin hevur kunnað Barnaverndartænastuna um avgerðina at áleggja uppalingarískoyti, eigur Barnaverndartænastan at kunna tann unga um orsøkina til, at uppalingarískoytið verður álagt og um útrokningarstøðið, ið er grundarlagið undir, at uppalingarískoytið verður álagt.
§ 10. Barnaverndartænastan boðar Almannaverkinum frá, tá barn verður sett heiman.
Gjaldsskylda og innkrevjing
§ 11. Gjaldsskyldan er at rokna frá fyrsta uppihaldsdegi. Fyrsti gjaldsdagur verður ásettur við hóskandi freist. Goldið verður mánaðarliga frammanundan.
Stk. 2. Fyri ung, ið hava verið sett heiman eina tíð, áðrenn tey verða áløgd at gjalda uppalingarískoyti, er gjaldsskyldan tó at rokna frá tí degi, tey verða kunnað um avgerðina.
§ 12. Almannaverkið krevur inn gjaldið.
Stk. 2. Almannaverkið rindar gjaldið umvegis Búskaparskipan landsins eftir nærri áseting frá Gjaldstovuni til tann myndugleika, ið hevur rætt til gjaldið sambært § 4.
Stk. 3. Avroknað verður yvir debitorskipanina hjá Gjaldstovuni.
Kærumøguleiki og gildiskoma
§ 13. Avgerðir, ið verða tiknar sambært hesi kunngerð, kunnu innan 4 vikur eftir, at kærarin hevur fingið fráboðan um avgerðina, kærast til Kærunevndina í almanna- og heilsumálum.
Stk. 2. Kærunevndin kann víkja frá hesi freist, um serlig orsøk er til tað.
§ 14. Henda kunngerð kemur í gildi dagin eftir, at hon er kunngjørd. Samstundis fer úr gildi kunngerð nr. 85 frá 7. september 2007 um uppalingarískoyti.
Almannamálaráðið, 2. mai 2017
Eyðgunn Samuelsen (sign.)
landsstýrismaður
/ Eyðun Mohr Hansen (sign.)


text:
Góða gongdin innan skipasmiðjuøkið hjá MEST heldur á eins og seinastu árini. Umsetningurin hjá samtakinum er øktur úr 314 mió kr í 2014 til 327 mió kr í 2015. Hetta skrivar MEST í tíðindaskrivi
Sambært MEST fylgir gongdin hjá PAM Offshore Service gongdini hjá oljuvinnuni, og er bæði umsetningur og ársúrslit lækkað. PAM hevði tó eitt yvirskot á 1,7 mió kr í 2015.
MEST samtakið fevnir um MEST skipasmiðjur í Havn og á Skála, MEST framleiðsluútgerð í Runavík og PAM Offshore Service, sum veitir arbeiðsmegi til frálandavinnuna í Noregi.
Hóast umsetningurin hjá PAM Offshore Service er lækkaður er tað eydnast samtakinum at økja um virksemi innan hini virkisøkini soleiðis, at samlaða gongdin er nøktandi. Árúrslitið hjá MEST var sostatt 17,8 mió kr eftir skatt í 2015.
- Vit fegnast um, at okkara kundar í øktan mun velja at fáa teirra uppgávur loystar á MEST. Hettagevur okkum bæði hug og dirvi til at gera íløgur í framtíðina. Fyri at styrkja um tænastustøðið gera vit í næstum íløgur í ein størri sleipibát og í innilokan av dokkini á Skála”, sigur Mouritz Mohr, stjóri á MEST.
Í MEST samtakinum starvast omanfyri 300 starvsfólk.


text:
Samson skal gera Føroyar tryggari
Føroyar eru vornar ríkari - á sjónum. Tíðliga í morgun kom farmaskip longu leiðina úr Persaraflógvanum til Havnar við einum eftir okkara viðurskiftum risastórum sleipibáti. Samson, sum báturin fer at eita, hevur fyritøkan MEST keyp at brúka til sínar mongu tænastur og fer hann eisini at fáa stóran týdning fyri føroyska tilbúgving á sjónum umframt at kunna fáa fleiri stór skip, sum higartil ikki hava torað, til Føroya. Tann avmarkaða sleipniorkan í landinum ger, at ikki øll størri skip tað veri seg cruiseskip, tangaskip oo. vilja koma í føroyskan sjógv ella til bryggju. Tey kenna seg rætt og slætt ikki nóg trygg, skuldi okkurt óvæntað hent.Við keypinum av hesum sleipibátinum verður hetta øðrvísi og fyri MEST fer tað at vera nógv meira arbeiðsligt. Og fyri Føroya land kann henda íløgan gerast sera hent, ikki minst tá hugsað verður um at gera Føroyar til ein maritiman tænastudepil. Við keypinum av Samson er enn eitt týðandi stig tikið á hesi leið.
Oljan.fo var tilsteðar, tá farmaskið við sleipibátinum umborð, legði til bryggju í Havn í morgun. Seinnapartin varð sleipibáturin flotaður og tóku hinir báðir sleipibátarnir hjá MEST, Pressarin og Skúmarin ímóti. Lesið eisini samrøðu við stjóran í MEST, Mouritz Mohr í seinni grein.


text:
mikudagur 21. mars 2007
Fyri tey, ið arbeiða á skrivstovu og sita ein stóran part av degnum, er renning - ella jogging - sera góð venjing. Vektin fer niður, og dagliga arbeiðið gerst lættari, ljóðar niðurstøðan frá einum vandum rennara - Janus Petersen, forstjóra í Føroya Banka.
ÍTRIV - Edmund Jacobsen
»Á nei, sum tað er synd í hasum,« plaga vit dovnu at siga, tá ið vit síggja onkran joggara stríða seg fram ígjøgnum vind og regn. »Hasin angrar óivað, at hann í heila tikið fór út. Droymir seg uttan iva heima í heitu stovuni við kaffikoppi framman fyri sjónvarpstólinum,« ljóðar tað víðari í tonkunum.
- Soleiðis er tað als ikki. Regn og vindur er fínt, bara ein er í góðari venjing, ljóðar tað frá Janusi Petersen, forstjóra í Føroya Banka.
- Um tú ert í ringari venjing, so er vánaligt veður við til at oyðileggja motivatiónina. Er ein hinvegin í góðari venjing, so er regn og vindur bara ein eyka, kærkomin avbjóðing. Tað kenst gott at kunna bjóða náttúruni av, sigur Janus Petersen.
Orkar betri at arbeiða
Spyr ein Janus, hvussu leingi hann hevur runnið, so er svarið altíð! 47-ára gamli forstjórin hevur allar dagar lagt seg eftir at vera í góðari venjing, men viðgongur blankt, at nú um dagarnar eru ikki altíð stundir til teir langu túrarnar.
- Eg átti at runnið - eg haldi sjálvur, at eg vigi ov nógv. Man gerst so deiliga klænur av at renna. Samstundis er tað sera gott fyri heilsuna at venja. Onnur sum eg, ið hava arbeiði á skrivstovu, har ið ein situr ein stóran part av degnum, vita væl, at jú vánaligari venjing ein hevur, tess torførari gerst arbeiðsdagurin. Mín roynd er, at eg orki nógv betri at arbeiða, tá ið eg eri í góðari venjing, sigur Janus Petersen.
Les meira í pappírsútgávuni av Vinnuvitan hesa vikuna.


text:
Tað er ymiskt, hvussu nógv verður goldið út í barsilspeningi, alt eftir um tú ert arbeiðsgevari ella løntakari, og hvat slag av løntakara tú ert. Felags fyri øll er tó, at barsilspeningurin ongantíð kann vera meiri enn 25.000 kr. um mánaðin og allir mánar verða roknaðir við 30 døgum. Felags er eisini, at øll, ið fáa barsilspening uttan arbeiðsgevara, rinda frítíðarløn og eftirløn. Frá 1. mars 2018 verður eftirlønargjald lagt aftur at barsilsútgjaldinum. Eftirlønin fylgir eftirlønarlógini og hettar merkir, at eftirlønin veksur 1 % um ári til eftirlønin er 15% í 2029. Eftirlønin er 4% í 2018.
Hjá persónum undir 21 ár er tað sjálvboði at rindan eftirløn. Tó hevur ein melda seg til at rinda eftirløn og síðani broytir hugsan, kann rindan av eftirløn av barsilspeninginum ikki broytast.
Rindar man ikki eftirløn av barsilspeninginum og fyllir ein 21 ár í farloyvistíðarskeiðinum, steðgast útgjaldi av barsilspeninginum automatist um eftirlønarkonto ikki er skrivliga fráboða til Barsilsskipanini. Upplýsing um eftirlønarkonto skal verða móttikin áðrenn síðstu viku í hvørjum mánaði.
Í hvørjum einstøkum føri verður eitt útrokningargrundarlag funnið, fyri at finna út av, hvussu nógv skal gjaldast í barsilspeningi. Les meira um, hvussu barsilspeningurin verður roknaður út í tínum føri, við at velja ta starvsstøðuna, sum tú ert í:
- Løntakari
- Arbeiðsgevari
- Sjálvstøðugt vinnurekandi
- Løntakari við B-inntøku
- Norðurlendingur, ið arbeiðir undir FAS-skipanini